16.6.2023
MT
Il-Ġurnal Uffiċjali tal-Unjoni Ewropea
C 214/125 Il-Ħamis 19 ta’ Jannar 2023
H. billi l-Istati Membri jistgħu jafdaw f'idejn il-BEI l-implimentazzjoni tal-istrumenti finanzjarji li jużaw biex jinvestu fondi tal-Faċilità għall-Irkupru u r-Reżiljenza (RRF) fi proġetti eliġibbli; billi l-BEI jista' joffri finanzjament ulterjuri u appoġġ speċifiku ta' konsulenza lill-Istati Membri talli jinvestu l-fondi RRF tagħhom; I. billi l-BEI jikkontribwixxi għall-implimentazzjoni tal-għanijiet politiċi u ekonomiċi tal-Unjoni Ewropea u jappoġġa l-prijoritajiet ta' azzjoni esterna tal-Unjoni fir-reġjuni kollha madwar id-dinja, inkluż f'pajjiżi politikament sensittivi fir-reġjuni tal-Viċinat tal-Lvant u tal-Mediterran; J. billi l-BEI huwa l-akbar sellief multilaterali fir-reġjuni tal-Viċinat tal-UE, u jkopri l-pajjiżi tal-Viċinat tal-Lvant, il-Balkani tal-Punent, il-Lvant Nofsani u l-Afrika ta' Fuq; billi l-BEI jopera barra mill-Unjoni Ewropea permezz ta' network ta' kważi 30 uffiċċju estern li jinsabu fl-Afrika, l-Amerka Latina u l-Asja; K. billi l-Grupp tal-BEI jaħdem mill-qrib mal-istituzzjonijiet tal-UE u ma' sħab oħra biex jappoġġa l-objettivi u l-prijoritajiet ta' politika tal-Unjoni; billi, b'mod partikolari fl-ambitu tal-qafas finanzjarju pluriennali (QFP) 2021-2027, il-Grupp tal-BEI jaħdem flimkien mal-Kummissjoni u mal-banek u l-istituzzjonijiet promozzjonali nazzjonali u l-istituzzjonijiet tal-finanzi għall-iżvilupp; billi sabiex jintlaħqu l-prinċipji u l-għanijiet tal-Ftehim ta' Pariġi sa tmiem l-2020, il-Grupp tal-BEI ħadem f'koordinazzjoni mas-Servizz Ewropew għall-Azzjoni Esterna u mal-Bank Ewropew għar-Rikostruzzjoni u l-Iżvilupp; L. billi l-BEI jinsab fuq quddiem nett fl-indirizzar tal-kriżi tal-COVID-19 fl-Unjoni Ewropea u għamel sforz konsiderevoli biex joffri appoġġ addizzjonali b'mod partikolari għall-intrapriżi żgħar u medji (SMEs) billi stabbilixxa l-Fond ta' Garanzija Pan-Ewropew (EGF) il-ġdid biex jipprovdi kapital għall-SMEs, li ntlaqtu partikolarment ħażin mill-effetti tal-kriżi; M. billi l-klassifikazzjoni AAA tal-BEI hija meħtieġa biex jiġu żgurati sorsi xierqa ta' finanzjament tas-suq bl-aktar rati preferenzjali u għalhekk trid tiġi ppreservata; N. billi l-mudell ta' negozju tal-BEI jirrikjedi l-ogħla livelli ta' integrità, trasparenza, responsabbiltà u governanza tajba, kif ukoll miżuri adegwati biex jiġu miġġielda b'mod effettiv u effiċjenti l-forom kollha ta' ħasil tal-flus, il-finanzjament tat-terroriżmu, il-kriminalità organizzata u l-prattiki dwar it-taxxa dannużi, kif ukoll it-tipi ta' mġiba pprojbita identifikati fil-politika tiegħu kontra l-frodi li ġiet rieżaminata dan l-aħħar;
Prestazzjoni tat-tranżazzjonijiet finanzjarji tal-BEI 1.
Jissottolinja li l-BEI huwa emittent ewlieni u jikkontribwixxi kontinwament għall-innovazzjonijiet u l-iżviluppi fis-swieq kapitali filwaqt li jippromwovi l-aktar standards rigorużi; 2.
Jirrimarka li, fil-31 ta' Diċembru 2021, il-karta bilanċjali totali tal-Grupp tal-BEI kienet ta' EUR 568 biljun, jiġifieri żieda ta' EUR 11,9-il biljun meta mqabbla mal-31 ta' Diċembru 2020; 3.
Jinnota li, fl-2021, il-firem il-ġodda tas-self tal-bank ammontaw għal EUR 65,4 biljun, f'konformità mal-mira stabbilita fil-Pjan Operazzjonali 2021 u qrib ir-riżultati tas-snin preċedenti (EUR 66,1 biljun fl-2020 u EUR 63,3 biljun fl-2019); jirrikonoxxi li EUR 54,3 biljun minn dan l-ammont kienu taħt ir-riżorsi proprji tal-bank (meta mqabbla ma' EUR 64,6 biljun fl-2020 taħt ir-riżorsi proprji tal-bank); 4.
Jirrimarka li, bħal fis-snin preċedenti, l-akbar sehem ġie allokat fl-Italja, fi Franza u fi Spanja (16 %, 14 % u 12 % tal-firem totali rispettivament) u li, bħal fis-snin preċedenti, is-setturi tat-trasport, tas-self globali u tal-enerġija rċevew l-akbar ishma (30,2 %, 18,5 % u 14,8 % rispettivament); 5.
Jirrimarka li t-total tal-iżborżi ammonta għal l-EUR 41,4 biljun fl-2021, li minnhom EUR 40,4 biljun kienu taħt ir-riżorsi proprji tal-bank (fl-2020, l-iżborsi ammontaw għal EUR 58,3 biljun, li minnhom EUR 56,8 biljun kienu taħt ir-riżorsi proprji tal-bank); 6.
Josserva li, mill-31 ta' Diċembru 2021, il-volum pendenti ta' self iffirmat naqas bi ftit għal EUR 556,4 biljun (minn EUR 558,7 u EUR 560,3 biljun rispettivament fl-2020 u fl-2019), li 82 % minnhom kienu għal proġetti fl-UE (82,2 % fl-2020 u 81,4 % fl-2019); jinnota li l-portafoll ta' self żborżat tal-BEI ammonta għal EUR 433,4 biljun, meta mqabbel ma' EUR 444,6 u EUR 447,5 biljun fi tmiem l-2020 u l-2019 rispettivament;